Diari Oficial de la Generalitat Valenciana


Sumari del DOGV 9759, del 04-01-2024 (2023/12771)

RESOLUCIÓ de 10 d'octubre de 2023, del director general d'Urbanisme, Paisatge i Avaluació Ambiental, per la qual es formula declaració d'impacte ambiental del Projecte de planta solar fotovoltaica Mediterráneo IV, al terme municipal de Monforte del Cid (Alacant). Expedient: (3295948) 145/2023/AIA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9759

Data del DOGV
:   04-01-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/12005


Data del document
:   10-10-2023

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 10 d'octubre de 2023, del director general d'Urbanisme, Paisatge i Avaluació Ambiental, per la qual es formula declaració d'impacte ambiental del Projecte de planta solar fotovoltaica Mediterráneo IV, al terme municipal de Monforte del Cid (Alacant). Expedient: (3295948) 145/2023/AIA. [2023/12449]  
«Declaració d'impacte ambiental  
Expedient: (3295948) 145/2023/AIA.  
Projecte: Planta solar fotovoltaica Mediterráneo IV.  
Promotor: Desarrollos Fotovoltaicos Ibéricos 12, SLU.  
Òrgan substantiu: Servei Territorial d'Indústria, Energia i Mines d'Alacant.  
Ref. òrgan substantiu: ATALFE/2021/83.  
Localització: Monforte del Cid (Alacant).  
  
Antecedents i descripció del projecte  
L'empresa Desarrollos Fotovoltaicos Ibéricos 12, SLU, promou un projecte d'instal·lació solar fotovoltaica al terme municipal de Monforte del Cid (Alacant).  
L'àrea total vinculada és de 76,82 ha, que abasta les parcel·les 85, 95, 96, 109, 111, 133, 134 i 9.005 del polígon 8; parcel·les 25, 37, 38, 43, 44, 45, 46, 73, 77, 78, 79, 81, 82, 88, 89, 106, 109, 114, 124, 128, 130, 131, 132 i 9.003 del polígon 9, i les parcel·les 65 i 131 del polígon 14. L'àrea de la superfície ocupada associada al perímetre envolupant de tots els equips i les infraestructures és de 68,39 ha.   
La potència instal·lada serà de 38,1 MWp i la potència nominal d'inversors és de 33,6 MW, amb el conjunt de tots els inversors limitats, a través d'un PPC independent, a la potència del permís d'accés i connexió de 29,39 MW. Els panells es connectaran en sèrie i s'agruparan en inversors de strings per a l'augment posterior de tensió en els centres de transformació des de 0,8 kV fins a 33 kV. Els mòduls solars són de tipus silici monocristal·lí i s'instal·laran en seguidors a un eix integrats en estructures metàl·liques clavades directament al terreny. Els centres de transformació es connectaran amb la subestació elevadora Mediterráneo 33/220 kV mitjançant dos línies d'interconnexió subterrànies de 33 kV i 10.594,71 metres de longitud total.   
  
L'evacuació de l'energia produïda per la planta es farà de manera conjunta amb altres cinc projectes més que es troben en tramitació en parcel·les circumdants, FV Mediterráneo I (ATALFE/2021/81), FV Mediterráneo II (ATALFE/2021/80), FV Mediterráneo III (ATALFE/2021/79), FV Mediterráneo V (ATALFE/2021/84) i FV Mediterráneo VI (ATALFE/2021/85). Estes plantes compartiran la SET Mediterráneo 33/220 kV des de la qual s'elevarà la tensió a 220 kV per a evacuar l'energia mitjançant línia aero-subterrània d'evacuació comuna fins a la subestació col·lectora El Palmerar 220 kV (SC El Palmerar), compartida esta per una altra planta, la PSF Lucinala. Des d'este punt discorrerà una línia aerosubterrània de 220 kV i comuna per a les set plantes fins a la subestació El Palmeral 220 kV, propietat de Red Eléctrica de España (REE).  
Tant la SET Mediterráneo 33/220 KV com la línia d'evacuació comuna s'inclouen en l'expedient FV Mediterràneo I (ATALFE/2021/81).   
L'accés a la planta es farà pel camí de Sant Vicent que connecta amb la carretera provincial CV-831, de la qual és titular la Diputació d'Alacant. Per a l'execució de la planta es preveu: un condicionament previ del terreny mitjançant aclarida i desbrossament de la vegetació de les zones previstes per a la instal·lació; compactació del terreny i moviments de terra per a anivellar; obertura de rases per als cables; creació de vials per a l'accés als diferents punts de la planta, així com el desenvolupament d'una xarxa de drenatge amb la finalitat de canalitzar l'aigua, minimitzant-ne l'impacte. Així mateix, s'instal·larà un tancat perimetral cinegètic i set centres de transformació de tipus prefabricat.  
  
Finalitzada la vida útil de la planta fotovoltaica, es procedirà a desmantellar-la i restaurar el terreny, evitant en la mesura del possible el moviment de terres i retirant qualsevol estructura, fonamentació o un altre element permanent.  
Tramitació administrativa  
De conformitat amb l'annex VI (part B, epígraf n) de la Llei 21/2013, de 9 de desembre, d'avaluació ambiental, el fraccionament de projectes és el mecanisme artificiós de divisió d'un projecte amb l'objectiu d'evitar l'avaluació d'impacte ambiental ordinària en el cas que les magnituds superen els llindars establits en l'annex I. Les característiques pròpies d'este projecte determinen que constituïx, per si mateix, un supòsit d'avaluació ambiental ordinària.  
  
El Servei Territorial d'Indústria, Energia i Mines d'Alacant (òrgan substantiu) ha admés a tràmit l'expedient per a l'autorització, per la qual cosa, correspon a este òrgan ambiental l'avaluació d'impacte ambiental del projecte, de conformitat amb la legislació autonòmica i en concordança amb l'article 11 de la Llei 21/2013, de 9 de desembre.  
  
a) Antecedents i contingut de l'expedient  
Mitjançant escrit signat en data 21 de setembre de 2023 per la cap del Servei Territorial d'Indústria, Energia i Mines d'Alacant, va tindre entrada en este òrgan ambiental, en data 25 de setembre de 2023, l'expedient ATALFE/2021/83 a fi de ser sotmés al procediment d'avaluació ambiental ordinària. Este s'acompanya de:  
  
- Projecte de l'execució de la planta solar fotovoltaica i la seua infraestructura d'evacuació de data febrer 2023.  
- Estudi d'impacte ambiental, memòria i annexos: plans, estudi d'integració paisatgística, estudi d'inundabilitat, projecte d'intervenció arqueològica i sol·licitud, estudi d'avifauna i estudi de sinergies.  
  
- Separates dirigides a: Ajuntament de Monforte del Cid, ADIF (Administrador d'Infraestructures Ferroviàries), I-DE Redes Eléctricas Inteligentes, SAU, Comunitat de Regants de Monforte del Cid, Conselleria d'Agricultura, Desenvolupament Rural, Emergència Climàtica i Transició Ecològica i Conselleria de Política Territorial, Obres Públiques i Mobilitat.  
- Documentació complementària: Pla de desmantellament de les instal·lacions i restitució de les condicions inicials, estudi de gestió de residus, plec general de normes de seguretat en prevenció d'incendis forestals, estudi de seguretat i salut, dimensionament i càlculs elèctrics, pressupost, pla de participació pública, enquesta de valoració paisatgística, documentació sobre ocupació de vies pecuàries, cronograma, memòria justificativa de la declaració d'utilitat pública, memòria justificativa del compliment dels criteris del Decret 14/2020, entre altres.  
  
- Informes sobre les consultes a les diferents administracions públiques afectades.  
- Publicació del Diari Oficial de la Generalitat Valenciana i del Butlletí Oficial de la Província d'Alacant relativa a la informació pública de les sol·licituds d'autorització d'implantació en sòl no urbanitzable, autorització administrativa prèvia, autorització administrativa de construcció, ocupació de vies pecuàries i la declaració d'utilitat pública, en concret, corresponents a la central fotovoltaica Mediterráneo IV i la seua infraestructura d'evacuació.  
b) Informació pública i al·legacions  
L'òrgan substantiu va efectuar la informació pública de l'expedient mitjançant anunci en el Diari Oficial de la Generalitat Valenciana núm. 9574, amb data 14 d'abril de 2023, i en el Butlletí Oficial de la Província d'Alacant núm. 68, del 06 d'abril de 2023.  
Durant el període d'exposició pública es van presentar al·legacions per part de diversos particulars i diverses associacions, a què el promotor va donar resposta dins del termini i en la forma corresponent. Cal destacar entre estes les relatives als aspectes mediambientals, com ara: la instal·lació en zones amb excessiu pendent del terreny; les possibles afeccions a la hidrogeologia del terreny; la possible afecció al paisatge tenint en compte que la instal·lació se situa en el paisatge de rellevància regional PRR30 Vinyes d'Alacant; la mortaldat d'aus per la línia aèria d'evacuació; la discrecionalitat del disseny de línia; l'ocupació de sòls amb elevada capacitat agrològica; l'efecte illa de calor que pot provocar alteracions a les produccions dels cultius limítrofs; l'ocupació de sòl forestal i zones amb perill d'inundació; l'ocupació amb zones de molt alt risc potencial d'erosió, o els efectes sinèrgics que puguen aparéixer en conjunt amb les PSF de l'entorn.  
El promotor respon a les al·legacions i adduïx que s'han tingut en compte tots estos aspectes i que es faran les modificacions necessàries al projecte original per a tindre en compte tots estos aspectes.  
c) Consultes a administracions i informes rebuts.  
En l'expedient s'han considerat els següents informes i autoritzacions que formen part de l'expedient remés per l'òrgan substantiu:  
  
  
Informe Data últim informe rebut Sentit  
SGT 03.08.2023 Viable condicionat  
SIVP 21.09.2023 Favorable condicionat  
Patrimoni - No consta   
MN 10.10.2023 Favorable condicionat  
Aj. de Monforte del Cid 28.08.2023 Favorable condicionat  
Servei Planificació DG Obres Públiques, Transport i Mobilitat Sostenible 30.06.2023 Favorable  
ADIF 08.09.2023 No viable  
  
  
- Informe de l'Ajuntament de Monforte del Cid, de data 28 d'agost de 2023, en què es mostra la seua disconformitat reiterant-se en motius d'índole paisatgística exposats en anteriors informes, i igualment es reitera sobre el fraccionament del projecte, amb la qual cosa s'eludix la tramitació estatal. També s'exposa que ha sigut sol·licitada l'execució de plantes fotovoltaiques al municipi superant àmpliament el 3 % que s'esmenta en l'apartat 7 de l'article 7 del TRLOTUP, per la qual cosa s'antulla excessiva la concessió de l'autorització d'implantació una vegada depassat este límit.  
- Informe del Servei d'Infraestructura Verda i Paisatge, de data 21 de setembre de 2023, en què s'informa de manera favorable a la planta fotovoltaica a condició que s'eliminen els recintes indicats en l'apartat “Antecedents i context territorial” de l'informe, es duguen a terme les MIP recollides en l'apartat 3.3.4 d'este, s'aporte la justificació i els resultats del procés de participació pública i es corregisca el Pla de desmantellament en els termes exposats.  
- Informe del Servei de Gestió Territorial, de data 3 d'agost de 2023, en què, després de la conformitat presentada pel promotor a l'anterior informe emés en data 14 de juny de 2023, es ratifica en el que ja s'ha exposat, i conclou que la planta solar Mediterráneo IV és viable, d'acord amb les consideracions finals exposades en este informe, i la línia d'evacuació fins a la SET Mediterráneo 33/220 kV es considera viable, atenent les determinacions del PATRICOVA així com de la resta de normatives d'aplicació i les cartografies oficials d'ordenació del territori.  
- Informe de la Direcció General de Medi Natural i Animal (DGMN), de data 10 d'octubre de 2023, en què s'informa de manera favorable condicionat al compliment dels condicionants exposats relatius a les afeccions a espècies d'avifauna i a la protecció de la geomorfologia del terreny.   
- Informe del Servei de Planificació de la Direcció General d'Obres Públiques, Transport i Mobilitat Sostenible, de data 30 de juny de 2023, en què s'informa de manera favorable referent a infraestructures públiques de transport de competència autonòmica, sobre la PFV Mediterráneo IV i la seua infraestructura d'evacuació. També s'informa que s'haurà de sol·licitar informe a la Diputació d'Alacant respecte al nou itinerari d'accés a la planta.  
- Informe d'ADIF (Administrador d'Infraestructures Ferroviàries), de data 8 de setembre de 2023, en el qual es ratifica sobre el seu informe emés en data 6 de juliol de 2023, en què conclou que l'encreuament plantejat per a la línia d'evacuació en el projecte no és viable en la ubicació proposada i que haurà de plantejar-se un nou emplaçament o bé proposar un encreuament aeri.  
Consideracions ambientals  
La promoció de les energies renovables és un dels objectius de la política energètica de la Unió Europea, ja que la seua utilització constituïx una part important del paquet de mesures necessàries per a reduir les emissions de gasos d'efecte d'hivernacle i per a complir l'Acord de París i el marc de la Unió en matèria de clima i energia per a 2030.   
  
A la Comunitat Valenciana, les dades d'emissions de GEI verificades per a 2022 mostren que el valor acumulat per a les instal·lacions de generació d'energia a partir de combustibles fòssils implantades en este territori s'ha incrementat de manera constant i rellevant en els últims dos anys situant-se al mateix nivell que en 2019 (per damunt dels valors de 2017 i 2018).  
El Pla nacional integrat d'energia i clima (PNIEC) 2021-2030, en coherència amb les estratègies de la Llei 7/2021, de 20 de maig, de canvi climàtic i transició energètica, busca aconseguir en 2050 la neutralitat climàtica a Espanya, en coherència amb els objectius de la Unió Europea, i la transició cap a un sistema elèctric descarbonitzat, la qual cosa implica una incorporació important i sostinguda de fonts renovables.   
El Pla d'energia sostenible de la Comunitat Valenciana 2020 i l'Estratègia valenciana de canvi climàtic i energia 2030 de la Generalitat recullen els objectius i les estratègies de la Unió Europea i de l'Estat espanyol, plantejant com a objectiu aconseguir 2.500 MW de potència instal·lada en centrals fotovoltaiques l'any 2030.  
En l'actualitat, la potència instal·lada a la Comunitat Valenciana està lluny de complir estos objectius (se situa per davall dels 500 MW), per la qual cosa la implantació de plantes solars, amb les degudes mesures de mitigació de l'afecció ambiental que puguen comportar, és una prioritat en el context energètic, per al compliment dels objectius de descarbonització, reducció d'emissions de gasos d'efecte d'hivernacle i mitigació del canvi climàtic, diversificació de les fonts de subministrament, foment de la seguretat del proveïment energètic i disminució de la dependència energètica d'altres territoris.   
Anàlisi d'alternatives  
En l'estudi d'impacte ambiental s'analitzen cinc alternatives quant a la localització del projecte, incloent-hi l'alternativa zero (no execució del projecte), i s'hi descriu únicament l'alternativa seleccionada. Es descarta l'alternativa zero perquè no aprofita fonts d'energia renovables necessàries per a la disminució de gasos d'efecte d'hivernacle i la consecució dels objectius estatals i europeus de transició ecològica cap a energies netes. S'analitzen la resta de les alternatives tenint en compte consideracions intrínseques del projecte i mediambientals i, finalment, se selecciona l'alternativa 4 per implicar menors afeccions ambientals i paisatgístiques que la resta, fonamentalment quant a l'alteració d'hàbitats de fauna i flora, ocupació de sòls amb riscos territorials i distància a recursos paisatgístics d'interés.   
  
L'alternativa seleccionada es localitza sobre sòl classificat com a no urbanitzable comú segons el PGOU de Monforte del Cid. Cal destacar que es troba en una zona agrícola situada al sud de la línia ferroviària d'alta velocitat Madrid-Alacant i al nord-oest del paratge natural municipal denominat Sierra de las Águilas. Les línies elèctriques d'interconnexió travessen en subterrani dos trams classificats com a sòl urbanitzable protegit per carreteres.  
Afeccions espais protegits  
La planta solar fotovoltaica no es troba solapant geogràficament espais naturals protegits i espais protegits de la Xarxa Natura 2000, sent el més pròxim el paratge natural municipal de Sierra de las Águilas i San Pascual, a una distància aproximada de 120 m de la tanca de la instal·lació.   
Segons el visor cartogràfic de la GVA, a escala 1:50.000 es detecta la presència dels hàbitats d'interés comunitari 6220 Fenassars, 5330 Timonars i 1520 Vegetació gipsícola ibèrica presents en la Directiva 92/43/CEE, del Consell, de 21 de maig de 1992. Este últim es troba inclòs com a hàbitat protegit de l'annex IV del Decret 70/2009, de 22 de maig, del Consell, pel qual es crea i regula el Catàleg valencià d'espècies de flora amenaçades i es regulen mesures addicionals de conservació. No obstant això, conforme a l'informe emés en matèria de medi natural, no es preveu afecció directa sobre estos.   
Fauna i flora  
La planta solar fotovoltaica es troba en un entorn climàtic semiàrid, amb escassa productivitat bioclimàtica i gran dificultat per a la proliferació de boscos estables o formacions vegetals de menor mida. Es tracta d'una zona la pluviometria i les característiques del sòl de la qual suposen que la pèrdua irreversible de formacions vegetals siga molt difícilment reparable. Es procedirà al desbrossament i l'eliminació de les espècies vegetals durant la fase d'execució, així com a una adaptació orogràfica de les zones amb pendents més elevats per a la col·locació dels seguidors solars.   
Conforme a l'ESIA, entre la vegetació existent en l'àmbit destaca la presència de cultius de vinya i espècies no cultivades de tipus arbori i arbustiu entre les quals destaquen: pins blancs, garroferes, romer, espart, ginebres, llentiscles, estepes, esparregueres, mimoses, canyes, etc. Els informes emesos per la DGMN indiquen que part de la superfície on se situa la planta es troba sobre zones considerades com a terreny forestal segons la definició de la Llei forestal valenciana (article 2.d de la Llei 3/1993), per tractar-se de terrenys agrícoles abandonats que han adquirit signes inequívocs del seu estat forestal, per haver-hi una cobertura d'espècies forestals arbòries o arbustives per damunt del 30 % de fracció d'àrea coberta, aplicat, com a màxim, a escala de subparcel·la cadastral. Estos terrenys forestals no apareixen cartografiats en la cartografia IDEV segons el Pla d'acció territorial forestal de la Comunitat Valenciana.  
El promotor planteja mesures compensatòries enfocades a la preservació dels terrenys forestals com la reforestació d'una superfície similar a l'afectada amb espècies associades a matoll o herbassar xerotermòfil mediterrani (arços, barrelles o cards entre altres) o l'abalisament d'exemplars arboris i espècies protegides sota qualsevol tipus d'instrument de conservació. En tot cas, l'aplicació d'estes mesures haurà de fer-se sota la supervisió de l'autoritat competent de manera que s'assegure l'eficàcia de les mesures plantejades.   
  
L'ESIA (apartat 7.2) valora el potencial risc d'incendi forestal concloent que, a causa de la presència de parcel·les amb vegetació arbustiva i subarbustiva en un entorn d'alta vulnerabilitat i perillositat, hi ha zones puntuals amb alt reg, i es prendran mesures correctores i preventives en el transcurs de les obres i disseny de la instal·lació, encaminades a la reducció de risc d'incendi. En qualsevol cas, s'aplicaran les prescripcions de la normativa vigent en matèria de prevenció d'incendis forestals en execució d'obres en terreny forestal i voltants.   
  
No es preveu cap afecció de la planta solar fotovoltaica sobre arbres monumentals ni sobre espècies de flora protegida. No obstant això, segons l'informe de la DGMN, s'observa en la zona presència de l'espècie Limonium thiniense, espècie de flora vigilada de conformitat amb l'annex III del Decret 70/2009, de 22 de maig. S'haurà de seguir el que s'establix en els articles 13 i 14 relatius a la protecció d'este tàxon i a l'alçament excepcional de les prohibicions. De manera prèvia a l'inici de les obres, s'haurà de fer una prospecció botànica amb la finalitat d'identificar individus assistents d'este tàxon per a preservar-los i protegir-los de l'obra, o, en cas de translocació, informar el Servei de Vida Silvestre. S'ha presentat un estudi de fauna conjunt de les PSF Mediterráneo I - VI realitzat a partir de mostrejos de caracterització in situ en l'àmbit d'actuació amb la finalitat de conéixer la distribució d'aus rapaces, estepàries i altres grups de fauna (mamífers, rèptils i amfibis). Cal destacar la presència tant d'aus estepàries, algunes d'estes inventariades en instruments de protecció de fauna, com ara el sebel·lí (Burhinus oedicnemus) o el gaig blau (Caracias garrulus), així com aus rapaces com l'àguila cuabarrada (Aquila fasciata) i l'arpellot de marjal (Circus aeruginosus), les dues en perill d'extinció de conformitat amb l'Ordre 2/2022, de 16 de febrer, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'actualitzen les llistes valencianes d'espècies protegides de flora i fauna. Així mateix, cal destacar la presència de nius d'àguila reial (espècie inclosa en l'annex I de la Directiva aus i en la Llista d'espècies silvestres en règim de protecció especial), xoriguers, falcons, mussols, quiròpters i aus aquàtiques (xatracs, corriols i corbs de mar, entre altres).   
  
  
En eixe sentit, la DGMN assenyala la presència de dues espècies incloses en la Llista d'espècies silvestres en règim de protecció especial (LESPRE): el sebel·lí (Burhinus oedicnemus) i l'àguila reial (Aquila chrysaetos). S'haurà de considerar una parada biològica d'abril a juny, el manteniment dels cultius existents en les zones lliures de panells solars i un adequat manteniment de la vegetació existent, en nom de la protecció d'estes espècies.  
Addicionalment, pel fet que el projecte es troba en un hàbitat potencial de l'espècie rossarda, haurà de fer-se, abans de l'inici de les obres i en una època marcada per l'autoritat competent, un estudi específic per a descartar-ne la presència. En cas que se n'observe cap exemplar, s'haurà de comunicar a l'autoritat competent perquè l'avalue i estime mesures oportunes.   
Segons l'estudi de fauna aportat, després de l'aplicació de mesures correctores i compensatòries, els impactes ocasionats sobre la fauna es minimitzaran. Entre eixes mesures destaquen: el soterrament parcial de la línia elèctrica d'evacuació; el manteniment de la coberta vegetal davall de les plaques solars sempre que no afecte el rendiment de la instal·lació; la no utilització de productes fitosanitaris; la implementació de programes de seguiment per a determinades espècies d'avifauna, i la instal·lació d'una tanca permeable a la fauna, salvaocells i caixes niu. En tot cas, s'hauran d'aplicar mesures perquè l'estructura edàfica del sòl es mantinga, i fer possible la infiltració d'aigua i la proliferació d'espècies vegetatives i faunístiques.  
  
Segons la Resolució, de 31 d'agost de 2020, del director general de Medi Matural i Avaluació Ambiental, Monforte del Cid i Agost es troben en la llista de municipis afectats per sobrepoblació de conills, per la qual cosa no s'implantaran mesures que n'afavorisquen el desenvolupament en l'àmbit projectat.  
Sòls  
La central es localitza en la seua pràctica totalitat sobre sòl d'elevada capacitat agrològica. En eixe sentit, el Servei de Gestió Territorial assenyala que, encara que la implantació sobre esta mena de sòls hauria de minimitzar-se, vistos els condicionants territorials concurrents a les parcel·les objecte d'estudi, la instal·lació al terme municipal del Monforte del Cid resultaria viable.   
La zona presenta fonamentalment vulnerabilitat baixa d'aqüífers i una permeabilitat del sòl molt alta, i es troba en una àrea classificada com a zona per a millorar per a la recàrrega estratègica d'aqüífers.  
La planta es troba en la seua majoria en terrenys amb erosió potencial moderada-alta amb presència d'abancalaments. Els informes emesos per la DGMN indiquen que estos bancals suporten el sòl i regulen l'escolament, són una part essencial en el suport sòl i la seua protecció és de gran rellevància, atés que la planta es troba sobre una zona de clima semiàrid i molt vulnerable davant de qualsevol desestabilització. Per tant, no es preveu la destrucció o eliminació de bancals o ribassos existents ni alteracions geomorfològiques del terreny rellevants. No obstant això, consultat el visor cartogràfic d'IDEV, en concret, la sèrie temàtica de la COPUT, la planta està situada sobre una zona amb erosió potencial molt baixa (0-7 tm/ha/any).   
Com a mesures preventives i correctores per a evitar una afecció significativa sobre el sòl, l'ESIA preveu, entre altres: la utilització de camins existents, evitant l'obertura de nous vials; minimització del moviment de terres, així com la reutilització dels sobrants en la mateixa obra o emplaçaments pròxims; delimitació de zones específiques per al moviment de maquinària, evitant una excessiva compactació del terreny; impermeabilització de les zones destinades al manteniment de la maquinària; emmagatzematge dels residus generats segons la seua naturalesa i apilament en un lloc destinat a tal fi, i vigilància i seguiment del correcte emmagatzematge i gestió dels residus. Així mateix, es preveu que la disposició de les plaques solars acompanyarà les corbes de nivell i la fixació al terreny de la seua estructura suport es farà mitjançant clavament, la qual cosa minimitzarà el moviment de terres i el segellament del terreny.  
La generació de residus té més entitat en la fase de construcció. Els residus generats en esta fase s'hauran d'entregar a un gestor autoritzat i gestionar-se conforme a la normativa aplicable, especialment els perillosos.   
La regeneració de l'espai, una vegada desmantellada la instal·lació i retirats tots els residus generats, haurà de respectar la forma i l'aspecte originals del terreny i els usos actuals, i facilitar la integració paisatgística de les zones ocupades i la revegetació amb espècies autòctones. L'ESIA inclou un pla de restitució i millora del sòl agrícola en tot l'àmbit afectat per la instal·lació que preveu: subsolatge i restitució del sòl vegetal, millores edàfiques i adobs.  
Règim hidràulic   
De conformitat amb la cartografia del PATRICOVA, la zona sud de la instal·lació es troba afectada per perillositat geomorfològica d'inundació per presència d'un tàlveg. El Servei de Gestió Territorial estima que esta afecció no té prou entitat per a poder afectar de manera rellevant l'activitat que es vol implantar, per estar en l'inici del tàlveg i disposar d'una conca de drenatge pràcticament inexistent. Així mateix, la línia d'evacuació travessa una zona de perillositat d'inundació de caràcter geomorfològic. No obstant això, este informe assenyala que, per estar soterrada íntegrament, esta afecció no es considera rellevant.   
  
En la zona d'actuació es detecta la presència de diversos llits fluvials, sent els més pròxims a la planta els denominats barranc de la Mama, a una distància d'uns 180 m per la part oest, i la rambla de l'Alabastre, a aproximadament 1 km de la zona est. Addicionalment, cal destacar que el corredor fluvial més pròxim a la instal·lació és la rambla de Pepió, que es troba a uns 5 km d'esta.   
Contaminació atmosfèrica  
Segons l'ESIA, es preveu afecció sobre l'atmosfera durant la fase de construcció per l'emissió de gasos, pols, sorolls i vibracions a causa principalment del trànsit de la maquinària intervinent i al moviment de terres. A fi de minimitzar este impacte, es proposen mesures correctores com ara la limitació de la velocitat dels vehicles; reg de vials; aplicació de mesures de protecció en les zones d'emmagatzematge de materials pulverulents; inspeccions relatives al manteniment de la maquinària, i control del soroll que garantisca el compliment dels nivells sonors permesos legalment.   
Durant la fase de funcionament, no es preveu un impacte significatiu sobre l'atmosfera. No obstant això, com a mesura correctora es proposa la realització de controls de nivells de soroll i camps electromagnètics generats pel funcionament de les instal·lacions. L'ESIA no especifica si hi haurà il·luminació exterior en la instal·lació. En cas d'haver-n'hi, s'adequarà per a mantindre les condicions naturals i minimitzar la incidència fora del perímetre tancat. L'enllumenat exterior estarà dirigit cap al sòl, utilitzant un disseny que projecte la llum per davall del pla horitzontal.   
Patrimoni cultural   
S'ha elaborat per part del promotor un projecte d'intervenció arqueològica a fi d'obtindre sol·licitud d'autorització per a la prospecció i posterior redacció de l'estudi d'impacte patrimonial del projecte de la planta solar i les seues línies d'interconnexió.   
Consultades les bases del Servei de Patrimoni Cultural Valencià, no s'han identificat en l'àmbit afectat per l'actuació i el seu entorn més pròxim (200 m) elements del patrimoni cultural inventariats.   
  
No consta entre la documentació aportada pronunciament de l'organisme competent en matèria de patrimoni cultural.   
La instal·lació projectada confina per la part oest amb la via pecuària Vereda de los Frailes, amb una amplària legal de 20 m. En este sentit, la DGMN assenyala que, encara que la tanca es troba molt pròxima a esta, no es preveu una afecció directa.   
Paisatge i medi socioeconòmic   
El medi socioeconòmic de l'àrea d'aplicació del projecte es veurà afectat després de la substitució de terrenys agrícoles i parcel·les improductives per plantes solars, la qual cosa preveu un increment en la generació dels nivells d'ocupació i de la qualificació de l'oferta econòmica municipal. Es tracta d'un impacte temporal i reversible després de la finalització de la vida útil del parc i la restitució a l'estat original de les parcel·les ocupades.  
Quant a l'afecció sobre el paisatge, tant la fase de construcció de la instal·lació com d'explotació suposaran un impacte negatiu sobre el territori, el paisatge i la infraestructura verda. El promotor ha elaborat un estudi d'integració paisatgística en què valora de manera individualitzada l'afecció del projecte, i proposa mesures genèriques i específiques d'integració paisatgística com ara, entre altres: la instal·lació d'un tancat cinegètic; la minimització de la superfície segellada; la preservació de la vegetació natural per davall dels panells, o l'aplicació d'un pla de restitució de sòl agrícola després de la vida útil de la central.  
  
A l'efecte de l'impacte sobre la infraestructura verda de l'àmbit territorial, destaca la possible afecció sobre: l'àrea prioritària Monforte del Cid - Tabanyal per a la protecció d'avifauna; hàbitats prioritaris conforme a la Directiva 92/43/CEE, del Consell, de 21 de maig de 1992 (fenassars, timonars i vegetació gipsícola); presència d'àrees amb perillositat d'inundació geomorfològica; el paisatge de rellevància regional PRR-30 Vinyes d'Alacant; el corriol PR-CV-342 Monforte del Cid - Orito - Sierra del Cid, i la via pecuària de la Vereda de los Frailes.  
En l'àmbit territorial on es projecta la PSF Mediterráneo IV han sigut avaluades altres plantes fotovoltaiques, motiu pel qual s'ha generat un efecte acumulatiu sobre el paisatge de rellevància regional (PRR-30 Vinyes d'Alacant), així com un efecte barrera entre els paisatges incorporats al PRR i la saturació de la unitat de paisatge visual. Segons l'Informe del Servei d'Infraestructura Verda i Paisatge de data 21 de setembre de 2023, a l'efecte del manteniment de la continuïtat del PRR-30, s'ha de mantindre lliure de plantes fotovoltaiques la planícia agrícola situada al nord de l'accident topogràfic de la Sierra de las Águilas fins al camí de Sant Vicent. Per això, els recintes que ocupen esta àrea no són admissibles des del punt de vista de la infraestructura verda i el paisatge, i s'analitzen únicament en este informe les parcel·les 1 a 8 situades al nord (CT-1, CT-2 i CT-3) conforme als plans aportats.  
Respecte als recintes viables, l'ordenació dels panells s'haurà d'adaptar a la topografia i respectar l'arbratge existent relatiu a les vinyes. Es definixen mesures d'integració paisatgística que completen les existents en l'estudi d'integració paisatgística. En relació amb l'establiment d'una zona orgànica d'integració perimetral en l'àrea de contigüitat amb el corriol PR-CV-342, s'haurà d'especificar un espai de transició necessari per a la inclusió de vegetació autòctona. A més, s'aplicaran altres mesures com ara:  
- El manteniment de la vinya de la parcel·la 96 lliure de panells a causa de l'afecció de la línia elèctrica existent i dels cultius existents en la zona situada entre el recinte est i el camí de Sant Vicent.  
  
- La utilització de materials i recobriments en les construccions i instal·lacions annexes, amb colors i textures que n'afavorisquen la integració (marrons clars, ocres o terrosos).  
- L'execució dels vials amb un acabat de tons concordes amb els colors de l'entorn.  
- El manteniment de l'arbratge agrícola que no es veja afectat per la implantació de panells, parant especial atenció a la localitzada en el perímetre dels recintes i zones d'afecció.  
Addicionalment, el promotor haurà d'aportar la justificació i els resultats del procés de participació pública esmenant les deficiències de l'estudi d'integració paisatgística, així com corregir el pla de desmantellament en els termes exposats.  
Efectes sinèrgics   
El projecte inclou un estudi dels efectes sinèrgics de l'acumulació de plantes solars Mediterráneo I-VI en l'entorn de 5 km del conjunt d'estes i infraestructura comuna d'evacuació. En este àmbit d'actuació estan en funcionament, autoritzades o en tràmit 38 plantes.   
Entre les autoritzades (6) i les que es troben en funcionament (1) es preveu una ocupació de l'àmbit de 129 ha. Les plantes PF Mediterráneo I a VI sumen una ocupació de 398 ha, i les restants 24 en tramitació suposen en conjunt una ocupació de 662 ha en els TM de Monforte del Cid i Agost. Un total de 1.190 ha en l'àmbit de 5 km estudiat, un 3,20 % de la zona. En relació amb el conjunt de plantes fotovoltaiques denominades Mediterráneo, la configuració final resultarà en una afecció territorial menor a la inicialment considerada, per establir-se en totes estes condicions de limitació de l'ocupació.   
En l'anàlisi de sinergies presentat es conclou que no hi ha impactes de caràcter sever o crític, i únicament es requerixen mesures preventives, correctores o compensatòries, com és el cas de l'afecció als hàbitats d'interés comunitari prioritari, mesures contra la col·lisió d'avifauna, i es donen per bones amb caràcter general les mesures exposades en l'ESIA.   
La proximitat entre eixos projectes (separats per uns centenars de metres o fins i tot en parcel·les confrontants) genera un efecte acumulatiu global, que fa que s'aprecie com una única planta fotovoltaica, la qual cosa faria que el paisatge característic identificat en el PRR quedara desvirtuat d'una manera significativa per la transformació i desaparició de gran part d'este paisatge.   
Tal com indica l'Informe del Servei d'Infraestructura Verda i Paisatge, amb la finalitat de mantindre el caràcter i les condicions de visibilitat dels paisatges de major valor, tal com estipula l'art. 8.c 1 del TRLOTUP, s'ha de mantindre lliure de plantes la planícia agrícola al nord de l'accident topogràfic de la Sierra de las Águilas fins al camí de Sant Vicent.  
Riscos i vulnerabilitat   
S'inclou en l'ESIA una descripció dels efectes adversos del projecte en el medi ambient a conseqüència de la vulnerabilitat del projecte davant accidents greus i/o catàstrofes rellevants. Per a això s'analitzen una sèrie de processos d'incidència en la vulnerabilitat, com ara: risc sísmic, incendis forestals, despreniments, erosió, inundacions, capacitat agrícola d'ús del sòl, residus o emissions perilloses i accidents de mercaderies perilloses.  
Esta anàlisi determina que hi ha zones puntuals de la instal·lació amb risc alt d'incendi forestal, per la presència de vegetació arbustiva i subarbustiva en un entorn d'alta vulnerabilitat i perillositat. S'aplicaran mesures preventives durant l'execució dels treballs i les obres de manera reglamentària, així com un sistema integrat de gestió d'incendis forestals.  
En relació amb el risc d'inundació, s'aplicaran els preceptes de l'estudi d'inundabilitat validat per l'òrgan competent, considerant-se el risc com a escàs, i quant a l'erosionabilitat del sòl, es considera un risc tolerable després de l'aplicació de mesures com la conservació de la vegetació en zones aptes davall dels seguidors solars o la minimització de la remoció de sòl.  
Quant al risc de lliscament i despreniment, es determina una molt baixa vulnerabilitat i exposició davant este risc, amb l'excepció de la franja coincident amb els talussos de la infraestructura ferroviària en la zona septentrional, que presenta un risc superior.  
Addicionalment, es diu que Monforte del Cid es troba entre els municipis amb risc alt d'accidents de mercaderies perilloses per carretera i ferrocarril. Este risc fa estricta referència a l'existència d'usos residencials en una banda de 500 metres de les vies incloses en l'apartat 4.3 del Pla especial davant el risc d'accidents de mercaderies perilloses per carretera o ferrocarril de la Comunitat Valenciana, aspecte que no es dona en la localització del projecte.  
  
Pla de vigilància ambiental   
El Pla de vigilància ambiental proposa la implantació d'un pla de seguiment en el qual es comprove que les obres es fan d'acord amb el projecte i que s'assegure el compliment de la normativa ambiental, així com les mesures preventives, correctores i els requisits establits en l'ESIA i en la DIA. Este pla, segons l'ESIA, se seguirà durant la fase d'execució i en els 12 mesos posteriors a la posada en funcionament.   
  
Addicionalment, la informació recollida en el programa es plasmarà en informes periòdics (informes d'estat, de control de residus i abocaments d'oli, etc.) i extraordinaris puntuals en cas de successos excepcionals tant en la fase d'implantació com en la de funcionament.   
  
Finalitzada la vida útil de la planta fotovoltaica, es procedirà a desmantellar-la i restaurar el terreny, evitant en la mesura del possible el moviment de terres i retirant qualsevol estructura, fonamentació o un altre element permanent, d'acord amb el Pla de desmantellament presentat i a les condicions exposades en els diversos informes emesos.   
  
Les accions incloses en el Programa de vigilància i seguiment ambiental s'hauran de documentar per a acreditar l'adopció i l'execució de les mesures preventives i correctores proposades i la comprovació de l'eficàcia que tenen. La documentació haurà d'estar a la disposició de les autoritats competents.   
Consideracions jurídiques   
El projecte constituïx un supòsit d'avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I (grup 3.g).   
L'expedient ha observat els tràmits que preveu la secció 1a, capítol II, del títol 2 de la Llei 21/2013, de 9 de desembre, d'avaluació ambiental, i la resta de disposicions que li són aplicables.   
De conformitat amb l'article 10 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries i les seues atribucions, s'assignen a la Conselleria de Medi Ambient, Aigua, Infraestructures i Territori les competències en matèria de medi ambient, caça, recursos hídrics, benestar animal, urbanisme i vertebració del territori, obres públiques, i transports, ports i aeroports.   
L'article 9.1 del Decret 147/2023, de 5 de setembre, Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.   
Per tot el que s'ha esmentat anteriorment, a proposta del Servei d'Avaluació d'Impacte Ambiental i en ús de les atribucions que tinc, resolc:  
  
Primer  
Formular esta declaració d'impacte ambiental considerant acceptable el projecte de planta solar fotovoltaica FV Mediterráneo IV i les seues línies d'interconnexió promogut per Desarrollos Fotovoltaicos Ibéricos 12, SLU, al terme municipal de Monforte del Cid (Alacant), en què s'establixen les condicions ambientals, incloent-hi les mesures preventives, correctores i compensatòries, que resulten de l'avaluació ambiental practicada i s'exposen a continuació, en les quals s'ha de desenvolupar el projecte per a l'adequada protecció del medi ambient i els recursos naturals, sense perjudici de l'obtenció prèvia de les autoritzacions sectorials que siguen aplicables. L'abast d'esta resolució es referix a les parcel·les reflectides en l'anunci d'informació pública del projecte realitzat en el Diari Oficial de la Generalitat Valenciana número 9574, en data 14.04.2023.   
Atesos els antecedents i fonaments de dret exposats, es resolen les condicions del projecte i les mesures preventives, correctores i compensatòries dels efectes adversos sobre el medi ambient, que s'establixen en els termes següents:  
i. Condicions generals   
(1) L'avaluació ambiental de la línia d'evacuació conjunta a 220 kV i de la SET Mediterráneo 33/220 KV s'abordarà en el si del tràmit de l'expedient ATALFE/2023/81, i la viabilitat ambiental del projecte objecte d'esta resolució quedarà condicionada al que determine la DIA de l'expedient esmentat.  
(2) A les parcel·les 25, 37, 38, 43, 44, 45, 46, 73, 77, 78, 79, 81, 82, 88, 89, 106, 109, 114, 124, 128, 130, 131, 132 i 9.003 del polígon 9, i les parcel·les 65 i 131 del polígon 14 del terme municipal de Monforte del Cid, no s'instal·laran panells fotovoltaics ni cap element aeri de la infraestructura d'evacuació que interferisca en la continuïtat del PRR-30 Vinyes d'Alacant, de conformitat amb l'informe emés pel Servei d'Infraestructura Verda i Paisatge.   
(3) El promotor haurà de complir totes les mesures preventives i correctores previstes en l'ESIA, el projecte tècnic i altra documentació obrant en l'expedient i les acceptades després de la informació pública, o contingudes en la informació complementària, sempre que no contradiguen el que s'establix en esta resolució.   
(4) Es recorda el compliment de tota la legislació rellevant que siga aplicable, i que afecte els elements del medi recollits en esta resolució.   
  
(5) En els termes que preveu l'article 43 de la Llei 21/2013, de 9 de desembre, esta declaració d'impacte ambiental perdrà la vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A este efecte, el promotor notificarà a l'òrgan ambiental el començament de les obres.   
ii) Condicions relatives a mesures preventives, correctores i compensatòries per als impactes més significatius.   
(6) S'hauran d'incorporar al disseny del projecte el condicionat i les mesures correctores establides en els informes dels òrgans competents en matèria d'ordenació del territori i paisatge, i en matèria de medi natural i que s'exposen en el cos d'esta declaració. Estes mesures i condicions s'hauran d'incorporar al projecte d'execució en la memòria, plànols i pressupost, per a l'execució real i efectiva i es verificaran en fases posteriors de la tramitació per l'òrgan substantiu, prèviament a l'autorització de l'explotació.  
(7) Per a reduir l'erosió hídrica de la pluja i mantindre l'estrat en condicions adequades per a una bona infiltració, s'haurà de respectar la topografia dels bancals existents, segellar la menor superfície de terreny possible, mantindre la vegetació existent en les zones no ocupades pels mòduls i plantar vegetació anàloga a l'existent amb inclusió d'espècies arbustives i arbòries, sense ús d'herbicides. S'aplicaran mesures correctores per a evitar l'erosió dels sòls nus.  
  
(8) La disposició de les estructures fotovoltaiques haurà de respectar les condicions topogràfiques de les parcel·les de manera que la planta s'adapte als pendents del terreny minimitzant el moviment de terres, respectant una superfície amb abancalaments conforme al paisatge agrícola preexistent.  
(9) Atesa la presència de sòl forestal ordinari en l'àmbit d'actuació, durant les obres i l'explotació s'haurà de complir el que es disposa en el plec general de normes de seguretat en prevenció d'incendis forestals que s'ha de tindre en compte en l'execució d'obres i treballs que es fan en terreny forestal o en els seus voltants, annex IX del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana. Una vegada finalitzades les obres, es procedirà a la neteja de la zona i reposició de les afeccions generades.  
(10) Es mantindran els peus arboris de més de 2 metres d'altura que hi haja dins del perímetre de la instal·lació on no s'instal·len plaques.   
  
(11) Per a poder compensar les pèrdues en la qualitat/quantitat de l'hàbitat d'espai vital de l'àguila reial (Aquila chrysaetos), hauran de mantindre's els cultius que hi haja en totes aquelles zones possibles de les parcel·les cadastrals que no s'utilitzen per a la disposició dels panells solars, a més d'adquirir o arrendar parcel·les que es troben abandonades i/o degradades per a la neteja de fems i el manteniment de la vegetació que hi haja. Esta esmena d'afeccions s'hauria de fer en una proporció d'almenys el 25 % de la superfície afectada per la planta.   
  
(12) S'haurà d'acomplir el condicionat de l'informe definitiu de la Direcció General de Cultura i Patrimoni. Es farà un seguiment arqueològic intensiu de les obres. Si es troben restes paleontològiques, arqueològiques o etnogràfiques durant l'execució de les obres, el promotor haurà de paralitzar les obres i posar el fet en coneixement de l'òrgan competent en patrimoni cultural de manera immediata, i adoptar les mesures pertinents per a la protecció i conservació, de conformitat amb el que preveuen els articles 63 i 65 de la Llei 4/1998, d'11 de juny, del patrimoni cultural valencià.  
(13) Pel que fa a l'afecció de la via pecuària adjacent a la planta, se n'haurà de garantir la continuïtat, així com els usos prioritaris d'esta, i obtindre les autoritzacions pertinents d'ocupacions temporals i concessions demanials per a l'ocupació de subsol, de conformitat amb el capítol II (títol II) de la Llei 3/2014, d'11 de juliol, de la Generalitat.  
  
(14) No s'instal·larà enllumenat exterior en la planta fotovoltaica, a excepció dels sistemes que siguen requerits per la normativa vigent i de dispositius d'il·luminació imprescindibles davant de situacions de risc. En tot cas, s'haurà d'incorporar criteris d'il·luminació sostenible amb els quals es reduïsca el consum energètic i es minimitze la contaminació lumínica nocturna de les instal·lacions.  
(15) Abans de l'inici dels treballs de construcció de la planta solar fotovoltaica, s'haurà de fer una prospecció prèvia per a detectar la presència de les espècies prioritàries detectades en l'àmbit de l'actuació, en què es requerirà la presència dels agents mediambientals de la zona.  
  
(16) Per a poder compensar les pèrdues en la qualitat/quantitat de l'hàbitat d'espai vital de l'àguila reial (Aquila chrysaetos), s'haurà de mantindre els cultius existents en totes.  
(17) Es disposarà de zones impermeabilitzades i d'un sistema de recollida de possibles fuites d'olis i combustibles, procedents de la maquinària i de les estructures que es generen durant l'execució de l'obra. Els residus generats es gestionaran segons la normativa vigent i mitjançant un gestor autoritzat, i s'establiran les zones de recollida de residus i no se'n farà apilament en zones amb pendents elevats o amb perillositat d'inundació.   
(18) L'ús d'aigua en la planta quedarà condicionat al fet que es dispose de subministrament per una empresa autoritzada o concessió de l'organisme de conca.  
(19) L'emissió de l'autorització administrativa de tancament definitiu de la central obligarà el promotor a desmantellar-la en els termes definits en el pla aportat.   
iii) Condicions al Pla de vigilància ambiental.  
(20) Les accions incloses en el programa de vigilància i seguiment ambiental s'hauran de documentar per a acreditar l'adopció i l'execució de les mesures preventives i correctores proposades i la comprovació de l'eficàcia que tenen.La documentació haurà d'estar a la disposició de les autoritats competents.   
(21) S'haurà de definir un pla de seguiment específic de l'avifauna durant la vida útil de la instal·lació. En concret, s'analitzarà l'ús de l'espai per les aus rapaces i estepàries protegides presents en la zona. En concret, s'analitzarà l'ús de l'espai per les aus rapaces i estepàries protegides presents en la zona, posant l'accent en les espècies catalogades per instruments de protecció i remetent els resultats del seguiment amb la periodicitat que s'acorde amb l'òrgan competent en matèria de biodiversitat.  
  
Segon  
D'acord amb el que preveu l'article 41 de la Llei 21/2013, de 9 de desembre:   
a. Publicar esta declaració d'impacte ambiental en el Diari Oficial de la Generalitat Valenciana, així com en la seu electrònica.   
b. Esta declaració d'impacte ambiental no serà objecte de recurs sense perjudici dels que, si és el cas, siguen procedents en via administrativa i judicial contra l'acte pel qual s'autoritza el projecte.   
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada segons els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 10 d'octubre de 2023.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»